На сустрэчу з паэтэсай Верай Буланда ў Лепельскай цэнтральнай бібліятэцы сабраліся бібліятэкары раёна і горада, а таксама паэты і пісьменнікі з мясцовага літаратурнага аб’яднання “Выток”. Госцю прадставіла кіраўнік літаб’яднання “Выток” Казакова Вольга Мікалаеўна. У год беларускага кнігадруку ў паэтэсы выйшла новая кніга (выбранае) “Лагода”. Гутарка сканцэнтравалася і на кнізе, і на вершах, і на 500-годнасці беларускага кнігадруку. Вера Аляксандраўна падкрэсліла ў сваім выступе, што прыехала ў Лепель на Полацкім аўтобусе – гэта таксама не выпадкова. Думалася ў дарозе і пра першадрукара нашага: магчыма, і ён больш за 500 год таму накіроўваўся гэтым жа шляхам. Размова пра Францыска Скарыну падмацоўвалася і прапановай звярнуць увагу на стэнд, створаны гаспадынямі бібліятэкі.